Adjunkminister ontvoer: Vier vas | Maroela Media
Adjunkminister ontvoer: Vier vas
Thabang Makwetla, adjunkminister van justisie en korrektiewe dienste. Foto: Flickr/GovernmentZA
Vier verdagtes is in hegtenis geneem nadat Thabang Makwetla, adjunkminister van justisie en korrektiewe dienste, en twee veiligheidswagte Sondagaand ontvoer en later in 'n veld naby Brits in Noordwes afgelaai is.
Die polisie het Vrydag in 'n verklaring gesê 'n taakspan bestaande uit lede van die SAPD se eenheid vir georganiseerde misdaad, speurdienste en misdaadintelligensiedienste, het vandeesweek onverpoos gewerk om die ontvoerders vas te trek.
Maroela Media het vroeër berig Makwetla het Sondag omstreeks 19:30 die Life Riverfield-hospitaal in Johannesburg besoek en met twee veiligheidswagte van die hospitaal staan en praat toe vier onbekende mans hulle genader het. Die verdagtes het vuurwapens op hulle gerig en in 'n voertuig gedwing.
Hulle het eers na 'n onbekende huis gery waar Makwetla van sy selfoon, beursie en ander persoonlike besittings beroof is, voordat hulle hom na 'n kitsbank geneem en gedwing het om geld te onttrek. Die verdagtes het Makwetla en die veiligheidswagte daarna in die Madidi-gebied in Noordwes afgelaai en weggejaag.
Volgens die polisie het hulle betroubare inligting oor die verdagtes wat by die voorval betrokke was, bekom en die eerste verdagte, Brandon Mashigo (24), is Maandag omstreeks 18:00 in Ga-Rankuwa in hegtenis geneem. Hy het reeds in die Pretoria-landdroshof op aanklagte van motorkaping en ontvoering verskyn, waar die saak uitgestel is.
Mashigo was glo uit op borgtog in verband met 'n soortgelyke voorval toe hy in hegtenis geneem is. Vanoggend tussen 02:00 en 06:00 is nog drie verdagtes onderskeidelik in Atteridgeville, Montana en Chantelle in Pretoria in hegtenis geneem. Daar is ook op 'n vuurwapen en 'n polshorlosie beslag gelê.
Die drie verdagtes sal Maandag saam met Mashigo in die Ga-Rankuwa-landdroshof verskyn.
Maimane toegang tot Zambië geweier
Dit is goeie nuus dat kapers so vinnig vasgetrek word in SA. Indien die gekaapte 'n belangrike persoon sou wees, sal dit seker nog vinniger gedoen word.
So vreeslik vinnig. · 2 jaar gelede
Wens plaasmoorde word ook so vinnig opgelos.
alle polisie in SA het seke na die skurminkels gesoek maar gewone burgers se aanvallers en moordenaars word vrygelaat indien hul gevang word?
Was op borg uit vir soorgelyke klagtes ? Hy moet nou op waarskuwing vrygelaat word sodat die agbare die frustrasie van die gewone mense kan voel … as hy hom gou weer op straat gewaar.
Ek stem Marous – maar hierdie is weer 'n SPIEEL HELDER VOORBEELD van diskriminasie en 'n duidelike voorbeeld dat daar onderskei word onder slagoffers! Misdaad kan in kategoriee opgedeel word bv: Misdaad teen regeringslede – 24uur – almal op diens – hoogste prioriteit – en dan plaasmoorde – geen tyd – geen voertuie – los maar – moenie probeer om die skuldiges aan te keer – daars tog nie bewyse nie en dis heeltemal te harde werk vir die plaaslike hopelose polisiestasies …. Maar niemand sal dit erken nie!